Temeljem čl. 26. Zakona o radu („Narodne novine“ br. 93/14, 127/17, 98/19, 151/22 i 64/23) i članka 30. Statuta Razvojne agencije VTA, Upravno vijeće Razvojne agencije VTA na sjednici održanoj 24. srpnja 2026. godine, donosi 

PRAVILNIK O RADU

I. OPĆE ODREDBE

Ovim se Pravilnikom o radu (u daljnjem tekstu: Pravilnik) uređuju uvjeti rada, prava i obveze zaposlenika Razvojne agencije VTA (u daljnjem tekstu: Agencija), plaće, organizacija rada, postupak i mjere za zaštitu dostojanstva zaposlenika, mjere zaštite od diskriminacije te druga pitanja važna za zaposlenike Agencije.
Izrazi koji se koriste u ovom Pravilniku, a koji imaju rodno značenje, koriste se na spolno neutralan način i odnose se jednako na ženski i muški spol.

Ako je neko pravo iz radnog odnosa različito uređeno ugovorom o radu, Pravilnikom, Zakonom o radu ili drugim zakonom i propisom koji se primjenjuje na zaposlenike Agencije, primjenjuje se najpovoljnije pravo za zaposlenika, ako Zakonom o radu (u daljnjem tekstu: Zakon) ili drugim zakonom nije drukčije određeno.

Odredbe ovog Pravilnika se neposredno primjenjuju na sve zaposlenike, ako prava i obveze pojedinog zaposlenika nisu drugačije uređena ugovorom o radu.
Pod pojmom zaposlenika, u smislu ovog Pravilnika, podrazumijevaju se svi zaposlenici u Agenciji koji su sklopili ugovor o radu na određeno ili neodređeno vrijeme, s punim, nepunim ili skraćenim radnim vremenom kao i pripravnici te polaznici stručnog osposobljavanja za rad bez zasnivanja radnog odnosa.

Na pitanja koja nisu uređena ovim Pravilnikom na odgovarajući način se primjenjuju odredbe Zakona o radu, Statuta, drugi propisi i opći akti Agencije.  

Zaposlenik je obvezan savjesno, stručno i marljivo obavljati poslove radnog mjesta za koje je sklopio ugovor za vrijeme redovitog radnog vremena, sukladno pravilima struke i uputama ravnatelja ili drugih od ravnatelja ovlaštenih osoba. 
Zaposlenik je dužan poštovati sve propise o radu Republike Hrvatske, posebno one odredbe ugovora o radu i Pravilnika koje se odnose na radno vrijeme zaposlenika, disciplinu, održavanje opreme te usavršavati svoje znanje i vještinu, štititi poslove i interese Agencije i pridržavati se pravila koje proizlaze iz organizacije rada u Agenciji.

Agencija će zaposleniku za obavljeni rad isplatiti plaću i omogućiti mu ostvarivanje drugih prava utvrđenih Pravilnikom.
II. ZASNIVANJE RADNOG ODNOSA
Svatko može slobodno, ravnopravno i uz jednake uvjete, na način propisan Zakonom i Pravilnikom, zasnovati radni odnos u Agenciji, ako ispunjava opće uvjete za zasnivanje radnog odnosa utvrđene Zakonom i posebne uvjete za rad na određenim poslovima propisane Zakonom, općim aktima Agencije, Pravilnikom i drugim propisima.
Zaposlenici Agencije primaju se u radni odnos putem natječaja koji se objavljuje na oglasnoj ploči i mrežnoj stranici Agencije.
Odluku o davanju suglasnosti za zasnivanje radnog odnosa donosi Upravno vijeće na prijedlog ravnatelja, a nakon dobivene suglasnosti za zasnivanje radnog odnosa od strane gradonačelnika.
Zasnivanje radnog odnosa na način utvrđen u stavku 1. ne odnosi se na osobe zaposlene u upravnim tijelima Grada Virovitice te ustanovama, trgovačkim društvima i drugim pravnim osobama čiji je Grad Virovitica osnivač.
U tom slučaju zasnivanje radnog odnosa provodi se temeljem pisanog sporazuma između ravnatelja Agencije i pročelnika upravnog tijela, čelnika ustanove, uprave trgovačkog društva odnosno ovlaštenog predstavnika pravne osobe u kojoj je osoba do tada radila.
Rok za podnošenje prijava na natječaj za zasnivanje radnog odnosa u Agenciji ne smije biti kraći od 8 dana niti duži od 15 dana. 
Nepravodobne, nepotpune te prijave koje ne ispunjavaju formalne uvjete natječaja neće se razmatrati.

Ako smatra potrebnim, ravnatelj Agencije može osobno ili imenovanjem stručne komisije provjeriti znanje, sposobnost i vještinu kandidata prijavljenih na natječaj.

Provjera znanja, sposobnosti i vještina može se obaviti pomoću odgovarajućih pisanih testova, rješavanja zadataka, provjerom praktičnog rada na određenim poslovima ili razgovorom.
O rezultatima provedenog natječaja i izboru kandidata obavijestit će se osobe koje su sudjelovale u tom postupku u roku od 8 dana od dana donošenja odluke.
Po raspisanom natječaju ne mora se izvršiti izbor, ali se u tom slučaju donosi odluka o poništenju natječaja.
Imenovanje i  razrješenje ravnatelja Agencije obavlja se na način i po postupku utvrđenom Zakonom o radu, Odlukom o osnivanju Agencije i njenim Statutom.

Međusobna prava i obveze s izabranim  kandidatom uređuju se ugovorom o radu.
Ugovor o radu mora sadržavati sve podatke propisane Zakonom o radu.
Zaposlenik  je dužan započeti s radom na dan određen ugovorom o radu.

Ako zaposlenik bez opravdanog razloga ne počne raditi na dan određen ugovorom o radu, taj će se ugovor raskinuti.

Ugovor o radu zaključuje Upravno vijeće, u odnosu na radna mjesta čiji je izbor odnosno imenovanje u nadležnosti Upravnog vijeća, odnosno ravnatelj Agencije u odnosu na sva ostala radna mjesta.

Ugovor o radu ravnatelja Agencije, temeljem odluke o imenovanju od strane Upravnog vijeća, zaključuje Upravno vijeće.
Ugovor o radu sklapa se na neodređeno vrijeme, osim u slučajevima kada je to Zakonom drugačije određeno.

Prilikom sklapanja ugovora o radu može se ugovoriti probni rad.

Probni rad ne smije trajati dulje od šest mjeseci.

Ako zaposlenik ne zadovolji na probnom radu, ugovor se raskida uz otkazni rok od osam dana od isteka probnog rada.
Ugovor o radu sklopljen na neodređeno vrijeme obvezuje ugovorne strane dok ga jedna strana ne otkaže ili dok ne prestane na neki drugi način određen Zakonom.
Ugovor o radu može se sklopiti na određeno vrijeme kada za to postoji potreba, a sukladno Zakonu o radu.

Sukladno odredbama Zakona o radu, poslovi u Agenciji mogu se, ako priroda posla to dopušta i ako su osigurani uvjeti za nesmetano obavljanje radnih zadataka, obavljati i na izdvojenom mjestu rada (rad od kuće).

O radu od kuće odlučuje ravnatelj prema potrebi zaposlenika, odnosno Agencije.
Rad od kuće može se odobriti:

· povremeno, za pojedini radni dan ili kraće razdoblje,

· redovito, za određeni broj dana tjedno ili mjesečno,

· u posebnim okolnostima kada to zahtijevaju organizacijske potrebe, zdravstveni razlozi ili druge opravdane okolnosti.

Ravnatelj može u svakom trenutku, zbog potreba procesa rada ili drugih opravdanih razloga, opozvati odobrenje za rad od kuće te naložiti zaposleniku povratak na rad u službene prostorije Agencije.

Odobravanje rada od kuće predstavlja organizacijsku mogućnost koju Agencija može, ali nije obvezna odobriti te ne predstavlja stečeno pravo zaposlenika.

Zaposlenik koji radi na izdvojenom mjestu rada dužan je biti dostupan Agenciji unutar propisanog radnog vremena. 

Agencija će omogućiti zaposleniku, u skladu s mogućnostima i potrebama radnog mjesta, obrazovanje, osposobljavanje i usavršavanje.

Zaposlenici su dužni za potrebe svog radnog mjesta sudjelovati u oblicima obrazovanja, osposobljavanja i usavršavanja na koja su upućeni na teret Agencije, a izvan toga se obrazuju, osposobljavaju i usavršavaju u skladu sa svojim mogućnostima i potrebama.

Međusobna prava i obveze između zaposlenika koji je upućen na obrazovanje i Agencije, uređuju se posebnim ugovorom u skladu s ovim Pravilnikom i ugovorom o radu.

Osobu koju se prvi puta zapošljava u zanimanju za koje se školovala, može se zaposliti kao pripravnika. Pripravnik se osposobljava za samostalan rad u zanimanju za koje se školovao. 

Pripravnik se u radni odnos prima putem natječaja na određeno vrijeme. Pripravnički staž traje 12 mjeseci.

Radi osposobljavanja za samostalan rad pripravnika se može privremeno uputiti na rad kod drugog poslodavca.

Za vrijeme trajanja pripravničkog staža pripravnik ima pravo na 85 % plaće poslova radnog mjesta na koje se kandidirao. 
Pripravniku koji nakon isteka pripravničkog staža u cijelosti zadovolji uvjete za samostalno obavljanje poslova i radnih zadaća odgovarajućeg radnog mjesta, može se ponuditi zaključenje ugovora o radu na neodređeno vrijeme, ukoliko u Agenciji postoji upražnjeno radno mjesto na koje se pripravnik može primiti u stalni radni odnos.

III. ORGANIZACIJA RADA 

Organizacija rada u Agenciji uređena je Pravilnikom o unutarnjem ustrojstvu, kojim se utvrđuju radna mjesta, koeficijenti složenosti poslova, opis poslova pojedinog radnog mjesta, stručni uvjeti za njihovo obavljanje te druga pitanja od značaja za organizaciju rada u Agenciji koja nisu uređena drugim općim aktima.

IV. RADNO VRIJEME I RASPORED RADNOG VREMENA

Puno radno vrijeme iznosi 40 sati na tjedan.

Puno radno vrijeme traje od ponedjeljka do petka, u vremenu od 7:00 do 15:00 sati. 

Rad u nepunom radnom vremenu ugovorit će se ako organizacija rada, priroda i opseg posla ne zahtijevaju rad u punom vremenu, a može se ugovoriti i za rad na poslovima na kojima rade zaposlenici s pravom na kraće radno vrijeme.

Subota i nedjelja u pravilu su neradni dani.
Kontrola prisutnosti na radu, odnosno početka i završetka radnog vremena provodi se korištenjem magnetskih kartica tj. privjesaka te vođenjem evidencije o radnom vremenu.

Zaposlenici su dužni magnetsku karticu odnosno privjesak čuvati od oštećenja ili gubitka te su obvezni svakoga radnog dana evidentirati svoj dolazak na rad. 

Zaposlenici koji posao obavljaju na izdvojenom mjestu rada dužni su samostalno voditi evidenciju radnog vremena te je dostaviti u Agenciju do posljednjeg radnog dana u mjesecu.

Zaposlenici su dužni poštivati utvrđeni raspored radnog vremena te na rad dolaziti pravodobno kako bi u 7:00 sati bili spremni za početak rada. O svakom očekivanom kašnjenju zaposlenik je dužan bez odgađanja obavijestiti ravnatelja. Neopravdano i učestalo kašnjenje smatra se povredom radne obveze.

Zaposlenik koji zbog bolesti, ozljede ili drugog opravdanog razloga nije u mogućnosti doći na radno mjesto dužan je o tome obavijestiti ravnatelja i osobu zaduženu za vođenje evidencije radnog vremena, bez odgađanja, a najkasnije do početka radnog vremena prvog dana odsutnosti.

Radi urednog vođenja propisane evidencije o radnom vremenu te obračuna plaće i drugih materijalnih prava zaposlenika, zaposlenik je dužan, prema raspoloživim saznanjima, navesti vrstu odsutnosti (bolovanje zaposlenika, njega djeteta ili člana obitelji, godišnji odmor, plaćeni dopust ili drugi opravdani izostanak) te njezino očekivano trajanje.

Ako vrsta ili trajanje odsutnosti u trenutku prijave nisu poznati, zaposlenik je dužan potrebne informacije dostaviti odmah po saznanju, a najkasnije sljedeći radni dan.

Svaku promjenu okolnosti vezanu uz odsutnost zaposlenik je dužan prijaviti Agenciji bez odgađanja.

V. ODMORI I DOPUSTI

STANKA

Zaposlenik koji radi najmanje 6 sati dnevno, ima svakog radnog dana pravo na odmor (stanku) u trajanju ukupno 30 minuta.

Stanka se ubraja u radno vrijeme.

DNEVNI ODMOR

Između dva uzastopna radna dana zaposlenik ima pravo na dnevni odmor najmanje 12 sati neprekidno.

TJEDNI ODMOR

Tjedni odmor zaposlenik će koristiti u trajanju od najmanje 48 sati neprekidno.

Dani tjednog odmora su subota i nedjelja.

GODIŠNJI ODMOR

Zaposlenik ima za svaku kalendarsku godinu pravo na plaćeni godišnji odmor u trajanju od najmanje 20 radnih dana, uvećano prema pojedinačno određenim mjerilima te sukladno Zakonu o radu.
Godišnji odmor duži od najkraćeg utvrđenog  čl. 21 ovog Pravilnika uvećava se tako da se na osnovu 20 radnih dana dodaju radni dani prema sljedećim pojedinačno određenim mjerilima:

1.  prema složenosti poslova :

	Zaposlenicima s VSS
	5 radnih dana

	Zaposlenicima s VŠS
	4 radna dana

	Zaposlenicima s SSS
	3 radna dana

	2.  prema dužini radnog staža:
	

	
	

	Do 5 godina radnog staža
	1 radni dan

	Od 5 do 10 godina radnog staža
	2 radna dana

	Od 10 do 15 godina radnog staža
	4 radna dana

	Od 15 do 20 godina radnog staža
	6 radnih dana

	Od 20 godina i više radnog staža
	8 radnih dana


       3.  s obzirom na posebne socijalne uvjete:
	Roditelju, posvojitelju ili skrbniku s jednim malodobnim djetetom
	2 radna dana

	Roditelju, posvojitelju ili skrbniku za svako malodobno dijete još po
	1 radni dan

	Samohranom roditelju za svako malodobno dijete još po
	1 radni dan

	Roditelju, posvojitelju ili skrbniku hendikepiranog djeteta, bez obzira na ostalu djecu
	3 radna dana

	Osobi s invaliditetom
	3 radna dana


Ukupno trajanje godišnjeg odmora određuje se na način da se 20 radnih dana uvećava za zbroj dodatnih dana utvrđenih točkama 1. do 3. ovog članka, s tim da ukupno trajanje godišnjeg odmora može iznositi najviše 30 radnih dana.

Zaposlenik koji se prvi put zaposli ili ima prekid rada između dva radna odnosa duži od 8 dana, stječe pravo na puni godišnji odmor nakon 6 mjeseci neprekidnog rada u Agenciji.

Zaposlenik koji nije ispunio uvjet za stjecanje prava na godišnji odmor na način propisan člankom 23. ovog Pravilnika, ima pravo na razmjeran dio godišnjeg odmora, koji se utvrđuje u trajanju od jedne dvanaestine godišnjeg odmora, za svaki mjesec trajanja radnog odnosa.

Zaposlenik kojem prestaje radni odnos, za tu kalendarsku godinu ostvaruje pravo na razmjeran dio godišnjeg odmora. 
Vrijeme korištenja godišnjeg odmora utvrđuje se Planom korištenja godišnjeg odmora.

Plan korištenja godišnjeg odmora donosi ravnatelj ili osoba koju on ovlasti, vodeći računa i o pisanoj želji svakog pojedinog zaposlenika. 

Prije donošenja plana iz prethodnog stavka mora se voditi računa da raspored korištenja godišnjeg odmora zaposlenika Agencije ne utječe na nesmetano odvijanje poslova. 

Plan korištenja godišnjeg odmora iz stavka 2. ovog članka donosi se na početku kalendarske godine, a najkasnije do 30. lipnja.

Odluku o trajanju i korištenju godišnjeg odmora za svakog pojedinog zaposlenika donosi ravnatelj Agencije, u skladu s potrebama organizacije rada utvrđenim Planom korištenja godišnjeg odmora.
Odluka iz stavka 1. ovog članka donosi se najkasnije 15 dana prije početka korištenja godišnjeg odmora.

Zaposlenik može koristiti godišnji odmor u neprekidnom trajanju ili u više dijelova.

Ako zaposlenik koristi godišnji odmor u dijelovima, mora tijekom kalendarske godine za koju ostvaruje pravo na godišnji odmor iskoristiti najmanje dva tjedna u neprekidnom trajanju, osim ako se zaposlenik i ravnatelj drugačije ne dogovore. 

Drugi dio godišnjeg odmora zaposlenik mora iskoristiti najkasnije do 30. lipnja iduće godine. 
Zaposlenik ne može prenijeti u sljedeću kalendarsku godinu drugi dio godišnjeg odmora, ako mu je korištenje toga odmora Agencija omogućila.
Godišnji odmor, odnosno dio godišnjeg odmora koji je prekinut ili nije korišten u kalendarskoj godini u kojoj je stečen, zbog bolesti te korištenja prava na rodiljni, roditeljski i posvojiteljski dopust te dopust radi skrbi i njege djeteta s težim smetnjama u razvoju, zaposlenik ima pravo iskoristiti po povratku na rad, a najkasnije do 30. lipnja sljedeće kalendarske godine.

Iznimno od stavka 1. ovoga članka, godišnji odmor, odnosno dio godišnjeg odmora koji zaposlenik zbog korištenja prava na rodiljni, roditeljski i posvojiteljski dopust te dopust radi skrbi i njege djeteta s težim smetnjama u razvoju nije mogao iskoristiti ili njegovo korištenje Agencija nije omogućila do 30. lipnja sljedeće kalendarske godine, zaposlenik ima pravo iskoristiti do kraja kalendarske godine u kojoj se vratio na rad. 
U slučaju iz stavka 2. ovoga članka, zaposlenik ima pravo na korištenje neiskorištenog odmora samo iz prethodne godine, a ne i iz godina koje slijede prije nje.

Zaposlenik ima pravo koristiti više puta po jedan dan godišnjeg odmora prema svom zahtjevu i u vrijeme koje sam odredi, o čemu je dužan obavijestiti ravnatelja najmanje jedan dan prije.

U slučaju prestanka radnog odnosa Agencija je dužna zaposleniku koji nije iskoristio godišnji odmor u cijelosti, isplatiti naknadu umjesto korištenja godišnjeg odmora.

Naknada iz stavka 1. ovog članka određuje se razmjerno broju dana neiskorištenog godišnjeg odmora.

Za vrijeme korištenja godišnjeg odmora zaposleniku se isplaćuje naknada plaće u visini kao da je radio u redovnom radnom vremenu.

Zaposleniku se može odgoditi, odnosno prekinuti korištenje godišnjeg odmora radi izvršenja važnih i neodgodivih poslova.

Odluku o odgodi, odnosno prekidu korištenja godišnjeg odmora iz stavka 1. ovog članka donosi ravnatelj.

Zaposleniku kojem je odgođeno ili prekinuto korištenje godišnjeg odmora mora se omogućiti naknadno korištenje, odnosno nastavljanje korištenja godišnjeg odmora.

DOPUST

Tijekom kalendarske godine zaposlenik ima pravo na oslobođenje od obveze rada uz naknadu plaće (plaćeni dopust) do ukupno najviše 10 radnih dana za važne osobne potrebe, u slučaju :

	Sklapanja braka
	5 radnih dana

	Rođenje djeteta
	5 radnih dana

	Smrti supružnika, djeteta, roditelja, posvojitelja, posvojenika, brata, sestre,
	5 radnih dana

	očuha, maćeha, unuka
	

	Smrti brata ili sestre, djeda, bake te roditelja supružnika
	2 radna dana

	Selidbe u istom mjestu stanovanja
	2 radna dana

	Selidbe u drugo mjesto stanovanja
	4 radna dana

	Teške bolesti člana obitelji, supružnika, djeteta, roditelja
	3 radna dana

	Elementarne nepogode koja je teže oštetila imovinu zaposlenika
	5 radnih dana

	Kao dobrovoljni darivatelj krvi
	1 radni dan

	Sudjelovanja na sindikalnim susretima
	3 radna dana

	Sistematski kontrolni liječnički pregled
	1 radni dan


Zaposlenik ima pravo na plaćeni dopust za svaki smrtni slučaj neovisno o broju dana plaćenog dopusta koje je tijekom iste godine koristio po drugim osnovama.

U slučaju dobrovoljnog darivanja krvi, plaćeni dopust odnosi se na dan kada je zaposlenik darivao krv ili prvi idući radni dan. 

Pod teškom bolešću podrazumijeva se bolest koja zahtijeva dodatnu njegu za održavanje života i osnovnih životnih funkcija djeteta, supružnika ili roditelja.

Zaposlenik može koristiti plaćeni dopust isključivo u vrijeme nastupa okolnosti na osnovi kojih ima pravo na plaćeni dopust.

Ako okolnost iz prethodnog stavka nastupi u vrijeme korištenja godišnjeg odmora ili u vrijeme odsutnosti zaposlenika s rada zbog privremene nesposobnosti za rad (bolovanje), zaposlenik ne može ostvariti pravo na plaćeni dopust za dane kada je koristio godišnji odmor ili je bio na bolovanju.

Zaposleniku se može odobriti neplaćeni dopust do 30 dana u tijeku kalendarske godine zbog gradnje, popravka, adaptacije kuće ili stana, njege člana uže obitelji, liječenja na vlastiti trošak, sudjelovanja u kulturno-umjetničkim i športskim priredbama, vlastitog školovanja, doškolovanja, osposobljavanja, usavršavanja ili specijalizacije, ako po ocjeni ravnatelja izbivanje zaposlenika s rada neće štetno utjecati na rad i poslovanje Agencije.

Za vrijeme neplaćenog dopusta do 30 dana zaposlenikova prava, obveze i odgovornosti iz radnog odnosa miruju.

Odluku o odobravanju neplaćenog dopusta iz stavka 1. i 2. ovog članka donosi ravnatelj.

VI. PLAĆE I DODACI NA PLAĆE ZAPOSLENIKA

Za izvršeni rad za Agenciju zaposlenik ima pravo na plaću koja se sastoji od:

· osnovne plaće radnog mjesta na kojem zaposlenik radi te
· dodatka za radni staž.
Osnovnu plaću zaposlenika čini umnožak koeficijenta složenosti poslova radnog mjesta koje zaposlenik obavlja i osnovice za obračun plaće.
Zaposleniku pripada dodatak za radni staž u visini od 0,5 % za svaku navršenu godinu radnog staža.

Osnovica za izračun plaće utvrđuje se odlukom ravnatelja, sukladno visini osnovice za izračun plaća službenika i namještenika Grada Virovitice.

Kriteriji utvrđivanja natprosječnih rezultata rada zaposlenika u Agenciji kao i način isplate dodatka za uspješnost na radu utvrđuju se Pravilnikom o dodatku za uspješnost na radu  zaposlenika u Razvojnoj agenciji VTA.
Plaća se isplaćuje jednom mjesečno, do desetog dana u mjesecu za protekli mjesec.

Ako je zaposlenik odsutan s rada zbog bolovanja do 42 dana, pripada mu naknada plaće u visini 95 % od njegove plaće ostvarene u mjesecu neposredno prije nego je započeo s bolovanjem. Naknada u 100 % iznosu plaće pripada zaposleniku kada je na bolovanju zbog profesionalne bolesti ili ozljede na radu.
VII. DRUGI NOVČANI I NENOVČANI PRIMICI ZAPOSLENIKA

Zaposleniku pripada pravo na naknadu za podmirivanje troškova prehrane. 

Naknada se isplaćuje u mjesečnim iznosima, na dan isplate plaće zaposleniku za prethodni mjesec.

Ako u tijeku mjeseca nije radio niti jedan dan, zaposlenik nema pravo na naknadu iz stavka 1. ovog članka.

Odluku o visini i načinu isplate naknade iz stavka 1. ovog članka donosi ravnatelj, ako su u financijskom planu osigurana sredstva za tu namjenu.

Zaposleniku pripada pravo na regres za korištenje godišnjeg odmora. 

Odluku o visini regresa i njegovoj isplati donosi ravnatelj, ako su u financijskom planu osigurana sredstva za tu namjenu. 
Zaposleniku koji odlazi u mirovinu pripada pravo na otpremninu u iznosu od 3 prosječne mjesečne bruto plaće po zaposlenom u pravnim osobama RH u posljednja tri mjeseca. 
Zaposlenik ili njegova obitelj imaju pravo na pomoć u slučaju :

	Smrti zaposlenika koji izgubi život u obavljanju ili u povodu obavljanja rada
	3 prosječne mjesečne bruto plaće po zaposlenom u pravnim osobama RH u posljednja tri mjeseca i troškove pogreba

	Smrti zaposlenika
	3 prosječne mjesečne bruto plaće po zaposlenom u pravnim osobama RH u posljednja tri mjeseca

	Smrti supružnika, djeteta ili roditelja zaposlenika
	1 prosječna mjesečna bruto plaća po zaposlenom u pravnim osobama RH u posljednja tri mjeseca


Kod troškova pogreba podrazumijevaju se stvarni troškovi pogreba, a najviše do iznosa 2 prosječne mjesečne bruto plaće po zaposlenom u pravnim osobama RH u posljednja tri mjeseca.
Djeci, odnosno zakonskim skrbnicima djece zaposlenika koji je izgubio život u obavljanju posla jednokratno će se isplatiti pomoć i to:
	Za dijete predškolskog uzrasta
	50 % prosječne mjesečne bruto plaće po zaposlenom u pravnim osobama RH u posljednja tri mjeseca

	Za dijete do završenog osmog razreda osnovne škole
	70 % prosječne mjesečne bruto plaće po zaposlenom u pravnim osobama RH u posljednja tri mjeseca

	Za dijete do završene srednje škole, odnosno redovnog studenta
	90 % prosječne mjesečne bruto plaće po zaposlenom u pravnim osobama RH u posljednja tri mjeseca


Zaposlenik ili njegova obitelj imaju pravo na pomoć, jednom godišnje, po svakoj osnovi u slučaju:

	Nastanka teške invalidnosti zaposlenika
	2 prosječne mjesečne bruto plaće po zaposlenom u pravnim osobama RH u posljednja tri mjeseca

	Bolovanja zaposlenika dužeg od 90 dana
	1 prosječna mjesečna bruto plaća po zaposlenom u pravnim osobama RH u posljednja tri mjeseca

	Nastanka teške invalidnosti djece ili supružnika zaposlenika
	1 prosječna mjesečna bruto plaća po zaposlenom u pravnim osobama RH u posljednja tri mjeseca

	Nabave medicinskih pomagala i pokrića participacije pri kupnji prijeko potrebnih lijekova 
	1 prosječna mjesečna bruto plaća po zaposlenom u pravnim osobama RH u posljednja tri mjeseca


Nastanak teške invalidnosti zaposlenika, supružnika i maloljetnog djeteta utvrđuje se dostavom pravomoćnog rješenja nadležnog tijela sukladno posebnim propisima.

Rodiljni dopust ne smatra se bolovanjem u kontekstu ovog članka.
Za službeno putovanje zaposleniku pripada pravo na dnevnicu, naknadu troškova službenog putovanja i naknadu punog iznosa računa za smještaj izdanog od strane ovlaštene osobe.

Iznos dnevnice utvrđuje se u skladu s Pravilnikom o porezu na dohodak u visini neoporezivog iznosa.

Zaposlenik ima pravo na naknadu troškova prijevoza na posao i sa posla prema mjestu stanovanja mjesnim javnim prijevozom u visini cijene pojedinačne karte mjesnog javnog prijevoza.

Ako zaposlenik mora sa stanice međumjesnog javnog prijevoza koristiti i mjesni prijevoz, stvarni se izdaci utvrđuju u visini troškova mjesnog i međumjesnog javnog prijevoza.

Naknada za troškove prijevoza na posao i s posla isplaćuje se za prethodni mjesec sukladno broju radnih dana provedenih na radnom mjestu.
Zaposlenici moraju biti kolektivno osigurani od posljedica nesretnog slučaja, posljedica ozljeda na radu i profesionalne bolesti, za vrijeme rada, kao i u slobodnom vremenu tijekom 24 sata.

Troškove osiguranja snosi Agencija.

Zaposleniku u stalnom radnom odnosu, pod uvjetom da je u Agenciji zaposlen najmanje 6 mjeseci prije ostvarivanja prava na jubilarnu nagradu, isplaćuje se jubilarna nagrada za ukupni staž u Republici Hrvatskoj i to za navršenih:

	5 godina
	0,5 prosječne mjesečne bruto plaće po zaposlenom u pravnim osobama RH u posljednja tri mjeseca

	10 godina
	1 prosječna mjesečne bruto plaće po zaposlenom u pravnim osobama RH u posljednja tri mjeseca

	15 godina
	1,5 prosječna mjesečne bruto plaće po zaposlenom u pravnim osobama RH u posljednja tri mjeseca

	20 godina
	2 prosječne mjesečne bruto plaće po zaposlenom u pravnim osobama RH u posljednja tri mjeseca

	25 godina
	2,5 prosječne mjesečne bruto plaće po zaposlenom u pravnim osobama RH u posljednja tri mjeseca

	30 godina
	3 prosječne mjesečne bruto plaće po zaposlenom u pravnim osobama RH u posljednja tri mjeseca

	35 godina
	3,5 prosječne mjesečne bruto plaće po zaposlenom u pravnim osobama RH u posljednja tri mjeseca

	40 godina i više
	4 prosječne mjesečne bruto plaće po zaposlenom u pravnim osobama RH u posljednja tri mjeseca


Zaposleniku će se isplatiti jubilarna nagrada iz stavka 1. ovog članka prvi idući mjesec nakon mjeseca u kojem je ostvario pravo na isplatu jubilarne nagrade, ako su u financijskom planu osigurana sredstva za tu namjenu.

Svakom zaposleniku roditelju djeteta mlađeg od 15 godina i koje je navršilo 15 godina u tekućoj godini u kojoj se isplaćuje dar, pripada pravo na dar u prigodi dana Sv. Nikole u najmanjem iznosu na koji se, prema propisima, ne plaća porez.

Sredstva iz stavka 1. ovog članka isplaćuju se zaposleniku na način da mu se za svako dijete isplati iznos iz stavka 1. ovog članka.

Zaposlenici imaju pravo na isplatu prigodnih nagrada (božićnica, uskrsnica), ako su u financijskom planu osigurana sredstva za tu namjenu.

Odluku o isplati prigodne nagrade donosi ravnatelj.
Zaposlenicima se jednom godišnje može dati dar u naravi pojedinačne vrijednosti koja ne prelazi iznos na koji se, prema propisima, ne plaća porez, ako su u financijskom planu osigurana sredstva za tu namjenu.

Zaposleniku pripada pravo na godišnji sistematski kontrolni liječnički pregled. 

Odluku o plaćanju sistematskih kontrolnih liječničkih pregleda donosi ravnatelj, ako su u financijskom planu osigurana sredstva za tu namjenu.
VIII. ZAŠTITA ZAPOSLENIKA
Kada se tijekom radnog vijeka zaposleniku smanji njegova radna sposobnost zbog godina starosti, općeg zdravstvenog stanja, fizičke i psihičke iscrpljenosti, povrede na radu, invaliditeta, profesionalnih i ostalih bolesti te drugih razloga koji se utvrđuju ovim Pravilnikom ili Pravilnikom o unutarnjem ustrojstvu, Agencija je dužna osigurati povoljnije uvjete rada za tog zaposlenika (lakši posao, rad na jednostavnijim poslovima i sl.) bez smanjenja njegove plaće koju je ostvarivao u vremenu prije nego su nastupile spomenute okolnosti.
Naknada plaće koja zaposleniku invalidu pripada od dana nastanka invalidnosti ili do dana utvrđene smanjene sposobnosti zbog nastanka invalidnosti, odnosno od dana završetka prekvalifikacije ili dokvalifikacije do raspoređivanja na odgovarajuće radno mjesto ne može biti manja od iznosa plaće radnog mjesta na koje je do tada bio raspoređen.

IX. ZAŠTITA ZDRAVLJA I SIGURNOSTI ZAPOSLENIKA U RADU

Agencija je dužna osigurati nužne uvjete za zdravlje i sigurnost zaposlenika na radu, uključujući i osiguranje adekvatne opreme za rad.

Agencija će poduzeti sve mjere nužne za zaštitu života te sigurnost i zdravlje zaposlenika, uključujući njihovo osposobljavanje za siguran rad, sprečavanje opasnosti na radu i pružanje informacije o poduzetim mjerama zaštite na radu.

Dužnost je svakog zaposlenika brinuti o vlastitoj sigurnosti i zdravlju i o sigurnosti i zdravlju drugih zaposlenika te osoba na koje utječu njegovi postupci tijekom rada, u skladu sa osposobljenošću i uputama koje mu je osigurala Agencija.

Zaposlenik je dužan:

· prihvatiti osposobljavanje i provjeru znanja radi ostvarenja rada na siguran način;

· pridržavati se propisanih mjera zaštite na radu i naputaka proizvođača sredstava za rad;

· raditi s dužnom pozornošću i na način koji ne ugrožava život i zdravlje svoje i drugih zaposlenika, te sigurnosti opreme i uređaja;

· koristiti u ispravnom stanju sigurnosne uređaje i osobna zaštitna sredstva koja su mu povjerena na uporabu i rukovanje.

Agencija je dužna urediti mjesto rada, pristup mjestu rada, opremu i sredstva za rad te organizirati rad koji osigurava zaštitu života i zdravlje zaposlenika.

Sva prava i obveze Agencije i zaposlenika iz ovog članka regulirana su Pravilnikom o zaštiti na radu.
X. ZAŠTITA DOSTOJANSTVA ZAPOSLENIKA

Ponašanje zaposlenika koje predstavlja uznemiravanje ili spolno uznemiravanje predstavlja povredu obveze iz radnog odnosa.

Radi zaštite dostojanstva zaposlenika Agencije za vrijeme obavljanja poslova, posebnom odlukom imenuje se osoba koja će, osim ravnatelja primati i rješavati pritužbe vezane uz zaštitu dostojanstva zaposlenika.

Agencija je dužna zaštititi zaposlenika od izravne ili neizravne diskriminacije na području rada i radnih uvjeta, uključujući kriterije za odabir i uvjete pri zapošljavanju, napredovanju,  profesionalnom usmjeravanju, stručnom osposobljavanju i usavršavanju te prekvalifikaciji, sukladno posebnim zakonima.

Agencija je dužna zaštititi dostojanstvo zaposlenika za vrijeme obavljanja posla od postupanja nadređenih, suradnika i osoba s kojima zaposlenik redovito dolazi u doticaj u obavljanju svojih poslova, ako je takvo postupanje neželjeno i u suprotnosti s posebnim zakonima.

Dostojanstvo zaposlenika štiti se od uznemiravanja ili spolnog uznemiravanja.

Uznemiravanje je svako neželjeno ponašanje uzrokovano nekim od sljedećih osnova: rase ili etničke pripadnosti ili boje kože, spola, jezika, vjere, političkog ili drugog uvjerenja, nacionalnog ili socijalnog podrijetla, imovnog stanja, članstva u sindikatu, obrazovanja, društvenog položaja, bračnog ili obiteljskog statusa, dobi, zdravstvenog stanja, invaliditeta, genetskog naslijeđa, rodnog identiteta, izražavanja ili spolne orijentacije, koje ima za cilj ili stvarno predstavlja povredu dostojanstva osobe, a koje uzrokuje strah, neprijateljsko, ponižavajuće ili uvredljivo okruženje.

Kao neželjeno ponašanje iz stavka 2. ovoga članka osobito se smatra vrijeđanje zaposlenika, vikanje, omalovažavanje, podcjenjivanje, nejednak tretman te uskraćivanje i umanjivanje prava.

Spolno uznemiravanje je svako verbalno, neverbalno ili fizičko neželjeno ponašanje spolne naravi koje ima za cilj ili stvarno predstavlja povredu dostojanstva osobe, koje uzrokuje strah, neprijateljsko, ponižavajuće ili uvredljivo okruženje.

Ponašanje zaposlenika koje predstavlja uznemiravanje i spolno uznemiravanje predstavlja povredu obveza iz radnog odnosa.

XI. ZAŠTITA PRIVATNOSTI ZAPOSLENIKA

Osobni podaci zaposlenika smiju se prikupljati, obrađivati, koristiti i dostavljati trećim osobama samo ako je to određeno Zakonom ili ako je to potrebno radi ostvarivanja prava i obveza iz radnog odnosa, odnosno u vezi s radnim odnosom.

Zaposlenik je dužan u roku od osam dana prijaviti svaku promjenu osobnih podataka, adrese prebivališta ili boravišta, osobnog identifikacijskog broja, bankovnog računa te drugih podataka koji su od značaja za ostvarivanje prava i obveza iz radnog odnosa.

Pristup osobnim podacima zaposlenika imaju samo osobe koje su za to ovlaštene u okviru obavljanja poslova iz svog djelokruga rada te su dužne čuvati povjerljivost tih podataka.

Agencija donosi poseban pravilnik o prikupljanju, obradi i zaštiti osobnih podataka te posebnom odlukom imenuje osobu koja je ovlaštena nadzirati zakonito i na tom pravilniku utemeljeno prikupljanje, obradu i korištenje osobnih podataka.
XII. PRESTANAK UGOVORA O RADU

Zaposleniku prestaje radni odnos u Agenciji na način i uz uvjete utvrđene Zakonom i to:

1. smrću zaposlenika,
2. istekom vremena na koje je sklopljen ugovor o radu na određeno vrijeme, 

3. kada zaposlenik navrši 65 godina života i 15 godina mirovinskog staža, osim ako se Agencija i zaposlenik drugačije ne dogovore,
4. dostavom pravomoćnog rješenja o priznanju prava na invalidsku mirovinu zbog opće nesposobnosti za rad,
5. sporazumom zaposlenika i Agencije,
6. otkazom ugovora o radu,
7. odlukom nadležnog suda.
Ugovor o radu može otkazati Agencija ili zaposlenik.

Ugovor o radu u odnosu na ravnatelja i zaposlenika koje bira i imenuje Upravno vijeće otkazuje Upravno vijeće, a u odnosu na ostale zaposlenike ravnatelj. 

REDOVITI OTKAZ

Ugovor o radu uz propisani ili ugovorni otkazni rok (redoviti otkaz),  može se otkazati ako za to ima opravdani razlog u slučaju:

· ako prestane potreba za obavljanje određenog posla zbog gospodarskih, tehničkih ili organizacijskih razloga (poslovno uvjetovani otkaz),
· ako zaposlenik nije u mogućnosti uredno izvršavati svoje obveze iz radnog odnosa zbog određenih trajnih osobina ili sposobnosti (osobno uvjetovani otkaz),
· ako zaposlenik krši obveze iz radnog odnosa (otkaz uvjetovan skrivljenim ponašanjem zaposlenika) ili
· ako zaposlenik nije zadovoljio na probnom radu (otkaz zbog nezadovoljavanja na probnom radu).

Zaposlenik krši obveze iz radnog odnosa ili u svezi s radnim odnosom u sljedećim slučajevima:

· neopravdani nedolazak na posao,

· neopravdano kašnjenje te prijevremeni odlazak s radnog mjesta,

· izvršavanje radnih obveza znatno ispod prosjeka,

· ako nakon usmenog ili pismenog upozorenja od strane ravnatelja ne poduzme radnje ili ne promijeni neprihvatljivo ponašanje u svezi s radnim odnosnom i tijekom radnog odnosa,

· uznemiravanje i spolno uznemiravanje ostalih zaposlenika,

· odavanje poslovne tajne određene Zakonom, drugim propisima ili aktima Agencije,

· iznošenje ili prezentiranje poslovne dokumentacije Agencije, prepisivanje, preslikavanje ili kopiranje, usmeno ili pisano prepričavanje iste bez posebnog odobrenja te činjenje iste dostupnom neovlaštenim osobama, 

· namjerno ili zbog krajnje nepažnje nanošenje materijalne štete Agenciji, drugim zaposlenicima ili korisnicima,
· nepažljivo ili nemarno rukovanje opremom, uređajima i priborom uslijed čega je nastupila šteta,
· otuđenje ili neovlašteno korištenje imovine Agencije,
· obavljanje ili sklapanje poslova iz djelatnosti Agencije za svoj ili tuđi račun bez posebnog odobrenja, 

· skrivljena ponašanja koja za sobom povlače kaznene posljedice te
· ostala skrivljena ponašanja proizašla iz nepoštivanja radnog morala i etike ili općih akata Agencije u svezi s radom ili obveza iz rada.

U slučaju redovitog otkaza, otkazni rokovi utvrđuju se u najmanjem trajanju određenom Zakonom i to:

· dva tjedna, ako je zaposlenik u radnom odnosu u Agenciji proveo neprekidno manje od jedne godine,

· mjesec dana, ako je zaposlenik u radnom odnosu u Agenciji proveo neprekidno jednu godinu,

· mjesec dana i dva tjedna, ako je zaposlenik u radnom odnosu u Agenciji proveo neprekidno dvije godine, 

· dva mjeseca, ako je zaposlenik u radnom odnosu u Agenciji proveo neprekidno pet godina,

· dva mjeseca i dva tjedna, ako je zaposlenik u radnom odnosu u Agenciji proveo neprekidno deset godina,

· tri mjeseca, ako je zaposlenik u radnom odnosu u Agenciji proveo neprekidno dvadeset godina,

· otkazni rok zaposleniku koji je u radnom odnosu u Agenciji proveo neprekidno dvadeset godina povećava se za dva tjedna ako je navršio 50 godina života, a za mjesec dana ako je navršio 55 godina života.

Zaposleniku kojem se ugovor o radu otkazuje zbog povrede obveze iz radnog odnosa (otkaz uvjetovan skrivljenim ponašanjem zaposlenika) utvrđuje se otkazni rok u dužini polovice otkaznih rokova iz stavka 1. ovog članka.

Otkazni rok počinje teći danom dostave otkaza ugovora o radu.

IZVANREDNI OTKAZ

Agencija i zaposlenik mogu otkazati ugovor o radu bez obveze poštivanja propisanog ili ugovorenog otkaznog roka (izvanredni otkaz), ako zbog osobito teške povrede obveze iz radnog odnosa nastavak radnog odnosa nije moguć.

Prije izvanrednog otkazivanja uvjetovanoga ponašanjem ili radom zaposlenika, Agencija je dužna omogućiti zaposleniku da iznese svoju obranu.
Osobito teškim povredama obveze iz radnog odnosa smatraju se naročito sljedeće povrede: 

· neizvršavanje ili nemarno izvršavanje poslova povjerenih zaposleniku, odnosno obveza iz ugovora o radu,  

· neopravdani nedolazak na rad dana navedenog u ugovoru o radu,
· neopravdani izostanak s rada tri (3) radna dana uzastopce ili pet (5) u tijeku godine,

· zloupotreba privremene spriječenosti za rad zbog bolesti ili njege,

· kaznena djela u svezi s radnim odnosom,

· odbijanje izvršenja radnih zadataka,

· fizički napad na drugog zaposlenika ili drugu osobu tijekom radnog vremena,

· krađa ili nenamjensko korištenje sredstava za rad u vlasništvu Agencije, 

· davanje netočnih podataka, ako je to bilo od bitnog utjecaja na poslovanje Agencije, 

· učestalo neopravdano kašnjenje na posao,
· odavanje/povreda poslovne tajne i svake druge tajne koju je zaposlenik saznao u vezi s radom u Agenciji te
· svaka druga radnja ili propuštanje radnje na radu ili u svezi s radom koja nanese štetu Agenciji. 

Svaki zaposlenik je dužan, u slučaju povreda iz prethodnog stavka, odmah po saznanju pisano izvijestiti ravnatelja o zaposleniku koji je povrijedio obveze iz radnog odnosa ili o osobito važnoj činjenici koja je opravdani razlog za otkaz ugovor o radu. 

REDOVITI OTKAZ ZAPOSLENIKA
Zaposlenik može otkazati ugovor o radu uz propisani otkazni rok ne navodeći za to razlog.
Ako zaposlenik otkazuje ugovor o radu, otkazni rok odredit će mu ravnatelj, a on sukladno Zakonu ne može biti duži od mjesec dana.

SPORAZUM

Agencija i zaposlenik mogu u svako doba sporazumno raskinuti ugovor o radu.

Sporazum o prestanku ugovora o radu sklapa se u pisanom obliku te mora sadržavati dan prestanka radnog odnosa i druga međusobna prava i obveze ugovornih strana, ako su ugovorena.

Sporazum o prestanku ugovora o radu smatra se sklopljenim danom kada ga potpišu obje ugovorne strane.

Zaposlenik koji želi sporazumno raskinuti ugovor o radu podnosi ravnatelju pisani prijedlog za sklapanje sporazuma o prestanku ugovora o radu. Ravnatelj nije obvezan prihvatiti takav prijedlog.

POTVRDE

Agencija je dužna u roku od osam dana na zahtjev zaposlenika izdati potvrdu o vrsti poslova koje obavlja i trajanju radnog odnosa.

Agencija je dužna u roku od petnaest dana od dana prestanka radnog odnosa zaposleniku dati primjerak odjave s obveznoga mirovinskog i zdravstvenog osiguranja te mu izdati potvrdu o vrsti poslova koje je obavljao i trajanju radnog odnosa.

XIII. OSTVARIVANJE PRAVA I OBVEZA IZ RADNOG ODNOSA

Zaposlenik koji na radu ili u vezi s radom namjerno ili zbog krajnje nepažnje uzrokuje štetu Agenciji, dužan je štetu nadoknaditi.

Zaposlenik koji na radu ili u svezi s radom, namjerno ili zbog krajnje nepažnje uzrokuje štetu trećoj osobi, a štetu je nadoknadila Agencija, dužan je Agenciji nadoknaditi iznos naknade isplaćene trećoj osobi.
Naknada štete određuje se u paušalnom iznosu ako je prouzročena:

· kašnjenjem u dolasku na posao uvjetovanom krivnjom zaposlenika,

· neovlaštenim napuštanjem posla tijekom rada ili prije isteka radnog vremena,

· neopravdanim izostankom s posla,

· nemarnim obavljanjem poslova i radnih zadataka te odugovlačenjem obavljanja istih.

Za slučajeve iz stavka 1. ovog članka ravnatelj će odlukom izreći visinu naknade štete u paušalnom iznosu od 10 % od plaće zaposlenika za tekući mjesec u kojem je šteta nastala.

Ako je šteta mnogo veća od iznosa naknade, Agencija može zahtijevati naknadu u visini stvarno utvrđene štete. 

Ako zaposlenik pretrpi štetu na radu ili u svezi s radom, Agencija je dužna zaposleniku nadoknaditi štetu po općim propisima obveznog prava.

Zaposlenik koji smatra da mu je Agencija povrijedila neko pravo iz radnog odnosa, može u roku od petnaest (15) dana od dostave odluke kojom je povrijeđeno njegovo pravo, odnosno od dana saznanja za povredu prava, podnijeti zahtjev za zaštitu prava.

O zahtjevu za zaštitu prava odlučuje ravnatelj Agencije u roku od petnaest (15) dana od dana dostave zahtjeva.

Odluke o otkazu i ostale odluke o ostvarivanju prava neposredno se uručuju zaposleniku ili dostavljaju preporučenom poštom na posljednju adresu koju je zaposlenik prijavio Agenciji. 

U slučaju odbijanja primitka odluke ili da je posljednja adresa koju je zaposlenik prijavio Agenciji pogrešna, dostavljanje se vrši isticanjem na oglasnoj ploči Agencije. 

Dostava će se smatrati izvršenom protekom roka od osam (8) dana od isticanja odluke na oglasnoj ploči.

XIV. ZABRANA NATJECANJA ZAPOSLENIKA S AGENCIJOM

Zaposlenik ne smije bez odobrenja Agencije, za svoj ili tuđi račun, sklapati poslove iz djelatnosti koju obavlja Agencija (zakonska zabrana natjecanja).

Ako zaposlenik postupi protivno zabrani iz stavka 1. ovoga članka, Agencija može od zaposlenika tražiti naknadu pretrpljene štete.
Ako je u vrijeme zasnivanja radnog odnosa Agencija znala da se zaposlenik bavi određenim poslovima, a nije zahtijevala da s njihovim obavljanjem prestane, smatra se da je zaposleniku dala odobrenje za obavljanje takvih poslova.

Agencija može opozvati odobrenje iz stavaka 1. i 3. ovoga članka, uz poštovanje propisanih prava zaposlenika i rokova utvrđenih zakonom.

Zakonska zabrana natjecanja traje za vrijeme trajanja radnog odnosa zaposlenika u Agenciji.

Autorska djela, projektna dokumentacija, studije, analize, izvješća, baze podataka, prezentacije i drugi materijali koje zaposlenik izradi u okviru obavljanja poslova iz svog djelokruga rada ili po nalogu Agencije smatraju se rezultatima rada za potrebe Agencije te ih je zaposlenik dužan predati Agenciji po njihovu dovršetku.
Imovinska prava na autorskim djelima i drugim rezultatima rada koje zaposlenik izradi tijekom radnog odnosa, izvršavajući svoje radne obveze ili prema uputama Agencije, pripadaju Agenciji, u skladu s važećim propisima.

XV. POSLOVNA TAJNA

Zaposlenik je dužan čuvati kao poslovnu tajnu sve podatke, isprave, dokumentaciju i saznanja do kojih dođe tijekom rada ili u vezi s radom u Agenciji, a čije bi neovlašteno otkrivanje moglo štetiti interesima Agencije, njezinih klijenata, partnera ili drugih osoba.

Neovlašteno otkrivanje, priopćavanje, korištenje ili stavljanje na raspolaganje povjerljivih podataka trećim osobama smatra se osobito teškom povredom obveza iz radnog odnosa.

Obveza čuvanja poslovne tajne traje za vrijeme radnog odnosa, kao i nakon njegova prestanka, sukladno zakonu i naravi podataka na koje se odnosi.

Povjerljivi podaci mogu se učiniti dostupnima samo osobama koje su ovlaštene za pristup takvim podacima i kojima su isti potrebni radi obavljanja poslova iz djelokruga rada.

Zaposlenik je dužan poduzimati odgovarajuće mjere radi zaštite povjerljivih podataka od gubitka, neovlaštenog pristupa, korištenja ili otkrivanja.

U slučaju povrede obveze čuvanja poslovne tajne zaposlenik odgovara za štetu nastalu Agenciji sukladno važećim propisima.
XVI. PRIJELAZNE I ZAVRŠNE ODREDBE

Izmjene i dopune ovog Pravilnika donose se na način i po postupku utvrđenim za njegovo donošenje.
Danom stupanja na snagu ovog Pravilnika prestaju važiti Pravilnik o radu Razvojne agencije VTA od dana 15. svibnja 2018. godine (KLASA: 030-02/18-01/01; URBROJ: 2189-85-18-1) sa svim pripadajućim izmjenama i dopunama.   
Ovaj Pravilnik stupa na snagu s danom 2. kolovoza 2026. godine i objavljuje se na mrežnoj stranici Razvojne agencije VTA.

KLASA: 030-02/26-01/01
URBROJ: 2189-85-26-1   

Virovitica, 24. srpnja 2026.



         UPRAVNO VIJEĆE

 




   Kristina Sajbert, mag. educ. philol. angl. et croat.                                                                                      

Ovaj Pravilnik objavljen je na mrežnoj stranici Razvojne agencije VTA dana 24. srpnja 2026. godine. 
Ravnateljica






                         Tihana Harmund, dipl. oec.

